
DECISIÓ 3/04

Assumpte: Programa Arucitys, emès per Citytv el 12 de gener de 2004 a les 18.00 hores.

1. El 13 de gener de 2004, una persona formula una reclamació en relació amb el programa esmentat. La persona reclamant considera que la televisió hauria de tenir més cura dels continguts que emet i no fer broma sobre el consum de substàncies que poden generar dependència.

2. Dins del programa objecte de la reclamació va tenir lloc una entrevista a l’actriu Cristina Solà. En un moment de l’entrevista, i com a resposta a la pregunta formulada pel conductor del programa sobre quins sons els seus bons propòsits per l’any 2004, l’entrevistada respon que deixar de fumar atès que, diu, “...tinc el vici de fumar, de fumar altres coses, també, a la nit...”. El conductor del programa pregunta si això la relaxa. L’entrevistada respon afirmativament, i afegeix que no pensa deixar-ho atès que no ho fa als matins. La durada total d’aquest fragment del programa és de 48 segons.

El programa està qualificat com a no recomanat per a menors de 13 anys, tot i que no se senyalitzen les promocions del programa.  

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 10 de març de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació, entenent que, atès el context, no es pot considerar que hi hagi una incitació al consum de substàncies que poden generar dependència. 

Tot i això, el Consell recorda a l’operador l’obligatorietat de senyalitzar les promocions de la programació d’acord amb la normativa vigent. 

4. El Consell acorda comunicar aquesta decisió a la persona interessada i a Citytv.

Barcelona,  10 de març de 2004

La vicepresidenta

Victòria Camps i Cervera

